## Pravilnik o metodologiji za izračun operativnih troškova tijekom razdoblja eksploatacije vozila za cestovni prijevoz

### NN 136/2013 (13.11.2013.), Pravilnik o metodologiji za izračun operativnih troškova tijekom razdoblja eksploatacije vozila za cestovni prijevoz

DRŽAVNI ZAVOD ZA MJERITELJSTVO

2937

Na temelju članka 6. Zakona o promicanju čistih i energetsko učinkovitih vozila u cestovnom prijevozu (»Narodne novine« broj 127/13) ravnatelj Državnog zavoda za mjeriteljstvo donosi

PRAVILNIK

O METODOLOGIJI ZA IZRAČUN OPERATIVNIH TROŠKOVA TIJEKOM RAZDOBLJA EKSPLOATACIJE VOZILA ZA CESTOVNI PRIJEVOZ

Članak 1.

Ovim se Pravilnikom u pravni poredak Republike Hrvatske prenose odredbe članka 6. i Prilog Direktive 2009/33/EZ Europskog parlamenta i Vijeća od 23. travnja 2009. o promicanju čistih i energetsko učinkovitih vozila u cestovnom prijevozu (SL L 120, 15. 5. 2009.).

Članak 2.

Ovim se Pravilnikom propisuje metodologija za izračun operativnih troškova tijekom razdoblja eksploatacije vozila (u daljnjemu tekstu: radni vijek vozila).

Članak 3.

Operativni troškovi koji nastaju tijekom radnog vijeka vozila, povezano s uporabom vozila koje je predmet kupnje, i koji se u skladu s člankom 5. stavkom 1. Zakona o promicanju čistih i energetsko učinkovitih vozila u cestovnome prijevozu (»Narodne novine« br. 127/13) uzimaju u obzir pri kupnji vozila, sastoje se od:

– troškova energenata

– troškova vezanih za emisije ugljikovog dioksida

– troškova vezanih za emisije plinovitih onečišćujućih tvari i onečišćujućih tvari u obliku čestica.

Operativni troškovi iz stavka 1. ovoga članka novčano se izražavaju i izračunavaju prema metodologiji iz članaka 4., 5. i 6. ovoga Pravilnika.

Članak 4.

Operativni troškovi potrošnje energenata za rad vozila koji nastaju tijekom radnog vijeka vozila izračunavaju se na sljedeći način:

– potrošnja energenata izražava se u potrošnji energije po kilometru u skladu s člankom 7. stavkom 2. Kad potrošnja energenta nije izravno izražena jedinicama za energiju (npr. za motorna goriva), potrošnja takvog energenta mora se pretvoriti u potrošnju energije po kilometru primjenjujući faktore za pretvaranje iz tablice 1. u Prilogu ovoga Pravilnika;

– u izračunu, jedinica energije, novčano se izražava u eurima pretvoreno u kune prema tečaju na kraju roka za dostavu ponuda. Za cijenu po jedinici energije benzina ili dizelskog goriva, kada se upotrebljavaju kao gorivo za prijevoz, uzima se ona vrijednost koja je prije oporezivanja niža;

– operativni troškovi potrošnje energije, koji nastaju tijekom radnog vijeka vozila pri njegovom radu, izračunavaju se tako da se pomnože prijeđeni kilometri i, po potrebi, uzimajući u obzir već prijeđene kilometre, u skladu s člankom 7. stavkom 2. ovoga Pravilnika, potrošnja energije po kilometru u skladu s prvom alinejom ovog članka i cijene po jedinici energije u skladu s drugom alinejom ovog članka.

Članak 5.

Operativni troškovi emisija CO2, koji nastaju tijekom radnog vijeka vozila, izračunavaju se tako da se pomnože kilometri prijeđeni tijekom radnog vijeka vozila i, po potrebi, uzimajući u obzir već prijeđene kilometre, u skladu sa člankom 7. stavkom 2. ovoga Pravilnika, s emisijama CO2 u kilogramima po kilometru u skladu s člankom 7. stavkom 1. i troškom po kilogramu iz tablice 2. u Prilogu.

Članak 6.

Operativni troškovi emisija onečišćujućih tvari iz tablice 2. u Prilogu, koji nastaju tijekom radnog vijeka vozila pri njegovom radu, izračunavaju se zbrajanjem operativnih troškova emisija NOx, NMHC i emisija čestica. Operativni troškovi za svaku onečišćujuću tvar, koja nastaje tijekom radnog vijeka vozila, izračunavaju se tako da se pomnože kilometri prijeđeni tijekom radnog vijeka vozila i, po potrebi, uzimajući u obzir već prijeđene kilometre, u skladu sa člankom 7. stavkom 2. ovoga Pravilnika, s emisijama u gramima po kilometru, u skladu s člankom 7. stavkom 1. ovoga Pravilnika, i odgovarajućim troškom po gramu koji se mora uzeti iz prosječnih vrijednosti u EU-u koje su utvrđene u tablici 2. u Prilogu.

Naručitelji iz članka 3. Zakona o promicanju čistih i energetsko učinkovitih vozila u cestovnome prijevozu mogu primijeniti veće troškove, pod uvjetom da ti troškovi ne prelaze odgovarajuće vrijednosti utvrđene u tablici 2. u Prilogu, pomnožene s faktorom 2.

Članak 7.

Potrošnja goriva, kao i emisije CO2 i emisije onečišćujućih tvari iz tablice 2. u Prilogu po kilometru za rad vozila, moraju se temeljiti na standardiziranim postupcima ispitivanja za vozila za koja su takvi postupci ispitivanja utvrđeni u zakonodavstvu EU-a o homologaciji vozila. Za vozila koja nisu obuhvaćena takvim standardiziranim postupcima ispitivanja, usporedivost među različitim ponudama mora se osigurati uporabom općepriznatih postupaka ispitivanja, rezultatima ispitivanja obavljenih za nadležno tijelo ili na temelju podataka koje je dostavio proizvođač.

Ukoliko nije drukčije utvrđeno, kilometri prijeđeni tijekom radnog vijeka vozila uzimaju se iz tablice 3. u Prilogu.

Članak 8.

Ukupni operativni troškovi izračunavaju se prema sljedećoj formuli:

UOT = LCkm x ((potrošnjaE x PE x CEmin/PEmin) + (CO2em x CCO2) + (NOxem x CNOx) + NMHCem x CNMHC) + PMem x CPM))

gdje je:

UOC = ukupni operativni troškovi

LCkm = prijeđeni kilometri u radnom vijeku vozila

potrošnjaE = potrošnja energenata

PE = ogrjevna vrijednost energenta

PEmin = ogrjevna vrijednost najjeftinijeg energenta

CEmin = cijena najjeftinijeg energenta

CO2em = emisije ugljikovog dioksida

CCO2= cijena za emisije ugljikovog dioksida

NO2em = emisije dušikovih oksida

CNox= cijena za emisije dušikovih oksida

NMHCem = emisije nemetanskih ugljikovodika

CNMHC= cijena za emisije nemetanskih ugljikovodika

PMem = emisije čestica

CPM = cijena za emisije čestica

Podaci koje u svojoj ponudi mora navesti ponuđač, osim nabavne cijene vozila, su:

– potrošnja energenata izražena u l/km ili kWh/km,

– emisija ugljikovog dioksida (CO2em) izražena u kg/km,

– emisija ugljikovog dušikovih oksida (NOxem) izražena u g/km,

– emisija nemetanskih ugljikovodika (NMHCem ) izražena u g/km,

– emisija čestica (PMem) izražena u g/km,

Vrijednosti koje određuje sam naručitelj su:

LCkm = kilometri u radnom vijeku vozila

PE = ogrjevna vrijednost energenta

PEmin = ogrjevna vrijednost najjeftinijeg energenta

CEmin = cijena najjeftinijeg energenta

CCO2= cijena za emisije ugljikovog dioksida

CNox= cijena za emisije dušikovih oksida

CNMHC= cijena za emisije nemetanskih ugljikovodika

CPM = cijena za emisije čestica

Pri izračunu ukupnih operativnih troškova u životnom vijeku vozila moraju se upotrijebiti vrijednosti koje je u svojoj ponudi naveo ponuđač kao i vrijednosti koje je sam odredio naručitelj.

Članak 9.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-02/13-01/19

Urbroj: 558-04-01/1-13-7

Zagreb, 30. listopada 2013

Ravnatelj

Ismar Avdagić, dipl. iur., v. r.

**PRILOG**

Podaci za izračun operativnih troškova u životnom vijeku vozila

Tablica 1. Ogrjevna vrijednost motornih goriva i vrijednost energije u električnoj energiji

|  |  |  |
| --- | --- | --- |
| Energent | Ogrjevna vrijednost | |
| Oznaka | Iznos |
| Dizelsko gorivo | PE | 36 MJ/litra |
| Benzin | PE | 32 MJ/litra |
| Prirodni plin/Bioplin | PE | 38 MJ/Nm3 |
| Ukapljeni naftni plin | PE | 24 MJ/litra |
| Etanol | PE | 21MJ/litra |
| Biodizel | PE | 33 MJ/litra |
| Mješavina goriva | PE | 32MJ/litra |
| Vodik | PE | 11 MJ/Nm3 |
|  | Vrijednost energije | |
| Električna energija | PE | 3,6 MJ/kWh |

Tablica 2. Troškovi za emisije u cestovnome prijevozu (cijene iz 2007. g.)

|  |  |  |
| --- | --- | --- |
| Onečišćujuća tvar | Oznaka | cijena za emisije |
| ugljikov dioksid (CO2) | CCO2 | 0,04 EUR/kg |
| dušikovi oksidi (NOx) | CNOx | 0,0044EUR/kg |
| nemetanski ugljikovodici (NMHC) | CNMHC | 0,001EUR/kg |
| čestice (PM) | CPM | 0,087 EUR/kg |

Tablica 3. Prijeđeni kilometri u životnom vijeku vozila (LCkm)

|  |  |
| --- | --- |
| Kategorija vozila | Broj kilometara |
| Putnički automobili (M1) | 200 000 km |
| Laka gospodarska vozila (N1) | 250 000 km |
| Teška vozila (N2, N3) | 1 000 000 km |
| Autobusi (M2, M3) | 800 000 km |

136 13.11.2013 Pravilnik o metodologiji za izračun operativnih troškova tijekom razdoblja eksploatacije vozila za cestovni prijevoz

136 13.11.2013 Pravilnik o metodologiji za izračun operativnih troškova tijekom razdoblja eksploatacije vozila za cestovni prijevoz

Pravilnik, NN 136/2013-2937